Mabocho ni spishi za samaki za familia 15 za nusuoda Scorpaenoidei katika oda Scorpaeniformes zinazopatikana katika bahari zote za dunia na pengine katika maji baridi. Spishi za familia Plectrogeniidae na Triglidae huitwa mnuvi kama spishi za nusuoda Platycephaloidei. Mabocho hawa sio samaki washawishi kama samaki wa oda Lophiiformes waitwao mabocho pia. Mabocho wengi wanaishi kwenye sakafu ya bahari kwa vina vya m makumi hadi mamia na hata mpaka zaidi m 3000. Spishi hizi hukaa kwa kawaida katikati ya miamba ambapo zinangoja mpaka mbuawa anakuja karibu kisha kummeza haraka sana. Huitwa mbevu, shinda-dovu au mbera pia. Spishi nyingine huogelea polepole na kuvamia mbuawa. Hizi huitwa chale, kisheshe au mchafe kwa kawaida. Mabocho ni wagwizi ambao hujilisha hususan kwa gegereka na samaki wadogo. Spishi nyingi huishi kwenye sakafu ya bahari katika maji kame, ingawa spishi kadhaa hujulikana kutoka maji ya kina kikubwa na kadirifu na hata kutoka kwenye maji baridi. Kwa kawaida huwa na kichwa chenye miiba na mapeziubavu na pezimkia yaliyoviringana. Takriban spishi zote zina urefu wa chini ya sm 30, lakini ukubwa kamili wa oda hutofautiana kutoka samaki-mahameli, ambao wanaweza kuwa na urefu wa sm 2 tu wakiwa wapevu, mpaka mnuvi-tondi, ambaye anaweza kufikia urefu wa sm 150.